DIY: Sådan laver du din egen slim! | DR Ultra
DIY: Sådan laver du din egen slim!
08. MAJ. 2017 KL. 14:11
Vidste du, at du kan lave sjov og klistret slim med få ingredienser?
Det er der mange, der gør. Men man kan altså komme til skade, hvis man begynder at blande alt muligt sammen. Så følg denne opskrift - så er du garanteret god og sikker slim!
Du skal bruge:
Vand - både koldt og kogende
En el-kedel
To beholdere
En rørepind
Overstregningstusch eller frugtfarve
Kartoffelmel
Meljævner-bøtte
Sådan gør du!
Tag den ene beholder og hæld 1 dl koldt vand i. Hæld frugtfarve i vandet. Du kan også tage en overstregningstusch, knække den og pille farve-filt-dimsen ud og lægge den i vandet.
Put 10 teskeer kartoffelmel og 1 dl koldt vand op i en meljævner-bøtte. Jo mere kartoffelmel du putter i, jo tykkere bliver slimen
RYST RYST RYST jævningen.
Hæld 5 dl kogende vand op i den anden beholder og put farve i, så den har den farve, du gerne vil have.
Her kan det være godt at få hjælp af en voksen, for nu skal du nemlig hælde meljævningen op i glasset med det kogende, farvede vand. MENS du rører rundt med pinden! Det er meget vigtigt.
Tra daaa – nu har du slim! Lad det køle af, for det er meget varmt, når du lige har lavet det.